SKRIFTLIG FORESPØRGSEL E-0396/01

af Myrsini Zorba (PSE) til Kommissionen

(15. februar 2001)

Om: Afskaffelse af den europæiske litteraturpris Aristeion

Med udløbet af 2000 afskaffedes ordningen med den europæiske litteraturpris Aristeion, uden at der var planer om at erstatte den.

I perioden 1995-2000, hvor ordningen har eksisteret, mener vi, at den har bidraget væsentligt til den gensidige forståelse mellem de europæiske folk, idet den har givet nye litterære røster mulighed for at blive hørt over hele Unionens område, røster, som under andre omstændigheder fortsat ville have været lukket inde bag deres sproggrænser på grund af de store sprogs dominans på det litterære marked.

Hvornår og hvordan agter Kommissionen at erstatte den europæiske litteraturpris Aristeion, som bidrager så væsentligt til at fremme den kulturelle tilnærmelse mellem de europæiske folk, som er en nødvendig forudsætning for den politiske fuldendelse af Unionen?

Svar afgivet på Kommissionens vegne af Viviane Reding

(6. april 2001)

De europæiske litteratur- og oversættelsespriser under betegnelsen Aristeion-prisen blev oprettet i 1993 på initiativ af kulturministrene(1). Afgørelse nr. 2085/97/EF om et program til støtte for bøger og læsning, herunder for oversættelse (Ariane), som blev vedtaget den 6. oktober 1997(2), tog højde for prisernes eksistens og fastsatte, at Fællesskabet skulle yde finansiel støtte hertil.

Sekretariatet for pristildelingens organisation blev i modstrid med lovgivningsmagtens intentioner af vandrende karakter og blev hvert år flyttet til de forskellige europæiske kulturbyer i samarbejde med Kommissionen, men denne vandring bidrog ikke til at give priserne den ønskede synlighed og gav i øvrigt anledning til forskelle i forvaltningen og undertiden mangler i forvaltningen, som skadede prisernes omdømme. Derudover har Fællesskabets udvidelse til 15 medlemsstater og Det Europæiske Frihandelsområdes deltagelse i kulturprogrammerne fra år 2000 og endelig den samtidige udnævnelse af flere europæiske kulturbyer på en gang gjort denne pris forældet.

Med Ariane-programmets udløb blev tildelingen af Aristeion-priserne derfor afskaffet.

I øjeblikket understøtter Fællesskabet gennem Kultur 2000-programmet, som er det eneste samarbejds- og finansieringsredskab i kultursektoren, særlige kulturelle begivenheder, som har en europæisk eller international dimension, herunder europæiske priser på forskellige kulturelle områder: litteratur, oversættelse, arkitektur, osv. Dette betyder, at i stedet for at lade Kommissionen forestå en pristildeling, hvilket hverken er i overensstemmelse med programmets ånd eller med nærhedsprincippet, har Rådet og Parlamentet i afgørelsen om oprettelse af Kultur 2000-programmet foretrukket at fremme initiativer, der svarer til den faktiske nødvendighed i de forskellige kunstneriske sektorer, og især initiativer som indledes og organiseres af fagfolk på kulturområdet.

Kommissionen har således i 2000 inden for rammerne af programmets gennemførelse udvalgt Mies van der Rohe-fonden til at oprette en pris for moderne arkitektur i Unionen. Lignende initiativer vil kunne indledes i de kommende regnskabsår med henblik på oprettelse af andre kulturpriser, herunder litteraturpriser, i overensstemmelse med afgørelse nr. 508/2000/EF(3) om oprettelse af Kultur 2000-programmet.

(1) Resolution af 18. maj 1989, EFT C 183 af 20.7.1989.

(2) EFT L 291 af 24.10.1997.

(3) EFT L 63 af 10.3.2000.